豆粥
作者：蘇軾
朝代：宋

paragraphs: 君不見滹沱流澌車折軸，公孫倉皇奉豆粥。
濕薪破竈自燎衣，饑寒頓解劉文叔。
又不見金谷敲冰草木春，帳下烹煎皆美人。
萍虀豆粥不傳法，咄嗟而辦石季倫。
干戈未解身如寄，聲色相纏心已醉。
身心顛倒不自知，更識人間有真味。
豈如江頭千頃雪色蘆，茅簷出沒晨烟孤。
地碓舂秔光似玉，沙瓶煮豆軟如酥。
我老此身無著處，賣書來問東家住。
卧聽雞鳴粥熟時，蓬頭曳履君家去。